รัฐบาลไทย-ข่าวทำเนียบรัฐบาล- คำกล่าว ของ พลเอก ประยุทธ์ จันทร์โอชา นายกรัฐมนตรี เนื่องใน “วันต่อต้านยาเสพติดโลก” วันที่ 26 มิถุนายน 2560
วันพฤหัสบดีที่ 31 สิงหาคม 2560
คํากล่าว ของ พลเอก ประยุทธ์ จันทร์โอชา นายกรัฐมนตรี เนื่องใน “วันต่อต้านยาเสพติดโลก” วันที่ 26 มิถุนายน 2560
คํากล่าว ของ พลเอก ประยุทธ์ จันทร์โอชา นายกรัฐมนตรี เนื่องใน “วันต่อต้านยาเสพติดโลก”
พี่น้องประชาชนชาวไทยที่รัก
องค์การสหประชาชาติ ได้กําหนดให้วันที่ 26 มิถุนายนของทุกปี เป็น “วันต่อต้านยาเสพติดโลก” เพื่อให้ประเทศต่างๆ ทั่วโลกได้ตระหนักถึงปัญหาและภัยร้ายแรง ที่เกิดขึ้นจากยาเสพติดที่เป็นภัยคุกคามความมั่นคงของมนุษยชาติ
ปัญหายาเสพติดเป็นปัญหาที่ทําลายทั้งครอบครัว สังคมและส่งผลต่อความมั่นคงของประเทศ นอกจากนี้ ยังส่งผลต่อเนื่องไปยังปัญหาอื่นๆ เช่น อาชญากรรม การฟอกเงิน การทุจริตคอร์รัปชัน ปัญหาการทําลายศักยภาพของประชากรที่ก่อให้เกิดความสูญเสียด้านทรัพยากรมนุษย์ โดยเฉพาะเด็กและเยาวชนที่จะเป็นพลังสําคัญต่อการพัฒนาประเทศในอนาคต
การแพร่ระบาดของยาเสพติดจึงเป็นปัญหาสําคัญที่สังคมต้องตระหนักว่า และเป็นหน้าที่ของทุกคนในชาติที่ต้องร่วมมือร่วมใจในการป้องกัน รัฐบาลได้กําหนดให้การแก้ไขปัญหา ยาเสพติดเป็นวาระเร่งด่วนของชาติที่ต้องรีบเร่งดําเนินการแก้ไข ด้วยการผนึกกําลังของ ทุกภาคส่วนทั้งภาครัฐ ภาคเอกชน ภาคประชาสังคม ตามแผนประชารัฐ โดยมีเป้าหมายร่วมกัน คือ การขจัดยาเสพติดให้หมดไปจากสังคมโดยสิ้นเชิง
ในการประชุมสมัชชาสหประชาชาติสมัยพิเศษว่าด้วยปัญหายาเสพติดของโลก ค.ศ. 2016 ทุกประเทศมีแนวทางเดียวกันในการเปลี่ยนมุมมองใหม่ต่อการแก้ไขปัญหายาเสพติด โดยให้เป็นการใช้สาธารณสุขนํา เน้นการดูแลสุขภาพผู้ป่วยแบบบูรณาการ คํานึงถึงสิทธิมนุษยชนอย่างครอบคลุม นํารูปแบบการลดอันตรายจากการใช้ยาเสพติดมาใช้เพื่อควบคุมให้ดํารงชีวิตอยู่โดยไม่สร้างความเดือดร้อนให้สังคม
รัฐบาลมีความห่วงใยต่ออนาคตของเด็กและเยาวชนของชาติอย่างยิ่ง โดยเฉพาะในส่วนของผู้เสพ ผู้ติดยาเสพติด จึงได้จัดทําแผนประชารัฐร่วมใจ สร้างหมู่บ้าน ชุมชนมั่นคงปลอดภัยยาเสพติด พ.ศ. 2559 - 2560 ขับเคลื่อนด้วยกลไกและกระบวนการประชารัฐ พร้อมมุ่งดําเนินการกับกลุ่มผู้ค้า ผู้ผลิต และเครือข่ายยาเสพติด รวมทั้งปรับปรุงกฎหมายยาเสพติดหลายฉบับ ให้เป็นร่างกฎหมายยาเสพติดฉบับเดียว เพื่อให้มีการบังคับใช้ที่เชื่อมโยงสอดคล้องเป็นไปทิศทางเดียวกันและเกิดประสิทธิภาพสูงสุด
ผมขอยืนยันว่ารัฐบาลมีเจตนารมณ์ที่จะขจัดปัญหาการแพร่ระบาดของยาเสพติดในทุกพื้นที่ของประเทศให้หมดสิ้นไป หรือให้เบาบางลงจนอยู่ในระดับที่ไม่ส่งผลกระทบต่อการดํารงชีวิตความเป็นอยู่ของพี่น้องประชาชน ซึ่งประเทศไทยได้ถือปฏิบัติและได้ร่วมจัดกิจกรรมรณรงค์ต่อต้านยาเสพติดมาอย่างต่อเนื่องตั้งแต่ปี 2531 เป็นต้นมาและได้น้อมนําแนวทางพระราชทาน “ศาสตร์พระราชา” มาเป็นหลักในการทํางาน
รัฐบาลขอเชิญชวนพี่น้องประชาชนชาวไทยทุกท่านร่วมกันผนึกกําลัง เพื่อต่อต้านยาเสพติดภายใต้แนวคิด “ทําดีเพื่อพ่อ สานต่อแก้ปัญหายาเสพติด” ถวายเป็นพระราชสักการะและน้อมรําลึกในพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช ที่ได้ทรงให้ความสําคัญ และนานาประเทศได้นําไปเป็นแบบอย่างในการแก้ไขปัญหายาเสพติด
เนื่องในโอกาส “วันต่อต้านยาเสพติดโลก” ประจําปี 2560 ผมขอขอบคุณพี่น้องประชาชนชาวไทย ตลอดจนหน่วยงานต่าง ๆ ทุกภาคส่วนที่ได้ร่วมแรงร่วมใจผนึกกําลังกันปฏิบัติภารกิจในการขจัดปัญหายาเสพติดให้หมดสิ้นไป เพื่อสร้างภูมิคุ้มกันให้สังคมไทยเป็นสังคมที่เข้มแข็งปลอดภัย พร้อม ขออาราธนาคุณพระศรีรัตนตรัยและสิ่งศักดิ์สิทธิ์ทั้งหลายในสากลโลก อีกทั้งเดชะพระบารมีแห่งองค์สมเด็จพระเจ้าอยู่หัวมหาวชิราลงกรณ บดินทรเทพยวรางกูร ได้โปรดดลบันดาลประทานพรให้พี่น้องประชาชนชาวไทยทุกคน จงประสบแต่ความสุข ความเจริญ มีกําลังใจ กําลังกายที่เข้มแข็ง เพื่อร่วมกันสร้างสรรค์สังคมไทยให้ปลอดจากยาเสพติดตลอดไป สวัสดีครับ
------------------------------------------------